王都尉惠詩求和逾年不報王屢來索而王許酒未送因次其韵以督之
作者：張耒
朝代：宋

paragraphs: 酸寒杜陵老，痛飲遺身世。
雲安小縣麴米春，遙知美味無多子。
猶令此老氣如虎，傲兀幾以醉爲異。
爭知侯家美酒如江湖，金鐺犀杓與之俱。
玉壺曉傾春水决，銀槽夜滴秋雨疏。
主人文章足賓客，許致麴生來坐側。
三杯脫帽我家風，渴如旱田占雨虹。
冷官如瓶君未見，腹惟貯水冰生面。
鳴鞭走送煩騶轡，坐對朝寒北風起。
未欲煩公大作醼，老夫自斟看深淺。